《叔父作寿藏》
宋代·李处权

昔闻刘伯伦，荷锸常自随。
又闻陶元亮，自作挽歌辞。
人生一大梦，未了黄粱炊。
有初必有终，此理夫何疑。
大阮吾宗杰，德事见所施。
后凋难老质，寿考当期颐。
开阡营兆域，预卜青乌期。
无乃大蚤计，究竟良不痴。
一旦与世辞，於焉乃真归。
庶几达者观，永谢高人嗤。
山川蕴嘉气，雨露竹柏滋，
于公更高门，驷马来不迟。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。